Lopatka, Ľuboš, generálny riaditeľ Sociálnej poisťovne (2011-07-06):
Ďakujem veľmi pekne. Pán predseda, vážené panie poslankyne, páni poslanci, na úvod sa ospravedlňujem teda za meškanie, ktoré ma nesmierne mrzí. Dovoľte, aby som v súlade s príslušnými ustanoveniami zákona o sociálnom poistení v znení neskorších predložil Návrh účtovnej závierky Sociálnej poisťovne za rok 2010. Návrh bol prerokovaný v Dozornej rade Sociálnej poisťovne, ktorá vypracovala k nemu stanovisko v uznesení č. 31/2011 a tento návrh bol schválený i vládou Slovenskej republiky. Návrh účtovnej závierky je spracovaný v súlade so zákonom č. 431 o účtovníctve v znení neskorších predpisov a príslušnými opatreniami Ministerstva financií Slovenskej republiky vzťahujúcimi sa na hodnotené účtovné obdobie, na rok 2010. Návrh obsahuje súvahu, výkaz ziskov a strát, poznámkovú časť a tabuľkovú časť. Súčasťou návrhu účtovnej závierky Sociálnej poisťovne je i záver, ktorý je v súlade so zákonom o sociálnom poistení v znení neskorších predpisov, tiež obsahuje správu o kontrolnej činnosti Dozornej rady Sociálnej poisťovne. Súvaha výkazu a výkaz ziskov a strát poskytuje informácia o celkovej hospodárskej situácii Sociálnej poisťovne, taktiež vyjadruje celkovú majetkovú a finančnú situáciu, ako je stav pohľadávok a záväzkov a rozdiel majetku a záväzkov. Poznámková časť komentuje, dopĺňa a prezentuje položky účtovných výkazov, údaje v nich vychádzajú a sú uvedené v účtovných písomnostiach a vnútorných predpisoch Sociálnej poisťovne. Obsahom poznámok sú všeobecné údaje, informácie o účtovných zásadách a účtovných metódach, informácie, ktoré dopĺňajú a vysvetľujú údaje v súvahe, informácie, ktoré dopĺňajú a vysvetľujú údaje vo výkaze ziskov a strát, opis údajov na podúčtoch a iné aktíva a iné pasíva. Záverečná časť prílohy je venovaná plneniu rozpočtu príjmov a výdavkov, tiež i nákladov Sociálnej poisťovne a tvorbe fondov k 31. 12. 2010. Sociálna poisťovňa postúpila v roku 2010 dôchodkovým správcovským spoločnostiam príspevky na starobné dôchodkové sporenie aj s penále vo výške 800 mil. 200 tisíc eur, z prostriedkov štátnych finančných aktív a štátneho rozpočtu Slovenskej republiky bolo na vykrytie deficitu v základnom fonde starobného poistenia poskytnutých 1 mld. 517 mil. eur. Príjmy v bežnom roku 2010 predstavovali 5 mld. 963 mil. eur a výdavky 5 mld. 947,2 mil. eur, z čoho vyplýva, že v bežnom roku skončilo hospodárenie Sociálnej poisťovne s prebytkom 15,8 mil. eur, čo je lepší výsledok hospodárenia – 17,6 mil. eur v porovnaní so schváleným rozpočtom na rok 2010. Ten predpokladal schodok mínus 1,8 mil. eur. Na tomto výsledku hospodárenia má svoj podiel najmä nižšie čerpanie dávok sociálneho poistenia takmer vo všetkých základných fondoch okrem základného fondu nemocenského poistenia. Najvyššia úspora bola zaznamenaná vo výdavkoch základného fondu poistenia v nezamestnanosti, čo bolo predovšetkým ovplyvnené nižším počtom poberateľov dávky v nezamestnanosti. Úspora bola aj v dôchodkových dávkach, čo bolo najmä v dôsledku nižšieho počtu priznaných starobných dôchodkov. Celkový bilančný rozdiel k 31. 12. 2010, t. j. vrátane zostatku prostriedkov z minulých rokov je v sume 419,9 mil. eur, predstavoval teda 435,7 mil. eur. Najväčší podiel na výdavkoch mali výdavky na dôchodkové dávky, ktoré v roku 2010 predstavovali 88,2 % výdavkov Sociálnej poisťovne. V absolútnom vyjadrení to bolo 5 mld. 245 mil. eur. Vzniknutý deficit v základnom fonde dôchodkového poistenia v sume 943,5 mil. eur bol v priebehu roka vykrývaný predovšetkým z rezervného fondu solidarity vo výške 668,5 mil. eur a z prebytkových základných fondov vo výške 275 mil. eur. V roku 2010 vytvorila Sociálna poisťovňa správny fond v sume 133,3 mil. eur, výdavky správneho fondu dosiahli čiastku 128,3 mil. eur. Použitie správneho fondu predstavuje 2,16 % z celkových výdavkov Sociálnej poisťovne. Takže, vážený pán predseda, vážení páni poslanci, to je návrh, ktorý si vám dovoľujem predložiť na schválenie.